REPUBLIKA HRVATSKA

VUKOVARSKO-SRIJEMSKA ŽUPANIJA

OPĆINA BABINA GREDA

OPĆINSKI NAČELNIK

Klasa: 022-05/20-50/3

Urbroj: 2212/02-02/20-01-1

Babina Greda, 10. lipanj, 2020. godine

Na temelju čl. 35. st. 2. i čl. 391. Zakona o vlasništvu i drugim stvarnim pravima (Narodne novine br. 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12 i 152/14), i čl. 65. st. 2. i čl. 69. Zakona o športu (Narodne novine br. 71/06, 150/08, 124/10, 124/11, 86/12, 94/13, 85/15, 19/16, 98/19 i 47/20) i članka 48. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 106/03, 129/05, 109/07, 125/08, 36/09, 144/12, 19/13 i 150/11) i članka 30. Statuta Općine Babina Greda („Sl. vjesnik“ 11/09, 04/13,03/14,01/18, 13/18, 27/18 - pročišćeni tekst i 03/20), općinski načelnik donosi

**PRAVILNIK**

**o uvjetima korištenja sportskih objekata i sportskih terena Općine Babina Greda**

Članak 1.

Ovim Pravilnikom utvrđuju se prioriteti, vrijeme i način korištenja (kućni red), racionalizacija troškova te ostala pitanja vezana za korištenje sportskih objekata Općine Babina Greda.

Sportski objekti su jedinstvena cjelina koja obuhvaća zatvorenu i otvorenu infrastrukturu namijenjenu sportu, odnosno prostore građevine i sportskih terena namijenjenih sportu s pripadajućom opremom (vanjski travnati ili betonski teren, igrališta sa tribinama i reflektorima, zatvoreni prostor sa pripadajućim svlačionicama i sanitarnim čvorom, zatvoreni prostor uprave kluba i drugi prostori koji se koriste u svrhu sporta).

Članak 2.

Ovaj Pravilnik se odnosi na sportske objekte i sportske terene koji su na području Općine Babina Greda, a koji su u nadležnosti Općine Babina Greda i kojima upravlja sportska udruga registrirana za sportske aktivnosti.

Članak 3.

Svakim sportskim objektom po načelu dobrog gospodara upravlja sportska udruga registrirana za sportske aktivnosti u čijoj je odgovornosti i nadležnosti korištenje sportskog objekta koji se koristi za rad i aktivnosti sportske udruge Općine Babina Greda.

Za upravljanje sportskim objektom i sportskim terenom odgovorna osoba je Predsjednik sportske udruge.

Članak 4.

Za sve navedene aktivnosti iz članka 3. ovog Pravilnika, sportski objekti i sportski tereni mogu se koristiti svakim danom od ponedjeljka do nedjelje, prema potrebama sportske udruge za treninge, natjecanja i druga sportska događanja.

Pod korištenjem se, osim kako je prethodno navedeno, ne smatra bilo kakvo drugo raspolaganje sportskim objektom npr. davanje u zakup ili najam, što je korisnicima zabranjeno.

Članak 5.

Radi provođenja mjera racionalizacije i uštede električne energije (energetska učinkovitost) reflektori na sportskim objektima i sportskim terenima koji se koriste za osvjetljavanje sportskog terena, smiju se koristiti najkasnije do 24.00 sata po ljetnom vremenu i najkasnije do 22.00 sata po zimskom vremenu. Za paljenje reflektora mora biti prisutno najmanje 5 korisnika sportskih terena, o čemu brigu vodi odgovorna osoba kluba, odnosno osoba koju on za to pismeno ovlasti. Sukladno primjenjujući prethodno navedeno, racionalizacija i ušteda se odnosi i na druge energente i režije.

Članak 6.

Paljenje i gašenje reflektora mora biti regulirano u zatvorenom prostoru te omogućeno da se (ovisno radi li se o natjecanju, treningu ili rekreativnom korištenju) pale pojedini reflektori, a sve u svrhu racionalizacije troškova.

Članak 7.

Korisnici sportskih objekata i sportskih terena ne mogu koristiti sportske objekte i sportske terene bez prethodnog odobrenja odgovorne osobe u sportskoj udruzi kojoj je prostor dodijeljen.

Korisnici sportskih objekata i sportskih terena ne mogu svoje termine koji su utvrđeni dogovorom oko korištenja, ustupiti drugim korisnicima niti koristiti objekte u druge svrhe koje nisu prethodno dogovorene, bez odobrenja sportske udruge kojoj je prostor dodijeljen.

Članak 8.

Za vrijeme korištenja sportskih objekata članovi matičnih nogometnih klubova kojima je povjereno upravljanje sportskim objektima, zaduženi su i odgovorni, u okviru svojih dužnosti, za:

 - održavanje čistoće i reda sportskog objekta,

- održavanje javnog reda i mira,

- održavanje sportskih terena,

- plaćanje režijskih troškova sportskog objekta i sportskih terena.

Članak 9.

Zbog sigurnosti svih korisnika i posjetitelja sportskog objekta i sportskih terena, odgovorne osobe u sportskoj udruzi trebaju osobito voditi brigu da se sportski objekti i sportski tereni koriste za edukaciju mladih naraštaja kojima se putem starijih članova treba pružiti dobar primjer u smislu zdravog načina života i bavljenja sportom.

Članak 10.

Vanjski sportski tereni i zatvoreni prostori koriste se u prikladnoj sportskoj odjeći i obući. Sve prostore stadiona te opremu i rekvizite potrebno je koristiti pažljivo i odgovorno, a posebnu pažnju treba posvetiti travnjaku nogometnog igrališta.

Korisnici stadiona snose odgovornost za neodgovorno ponašanje, namjerno oštećenje imovine i nepoštivanje ovog Pravilnika te za sve oblike imovinskih i neimovinskih šteta direktno odgovaraju Općini Babina Greda.

Drugi korisnici moraju imati odgovornu osobu koja preuzima odgovornost za grupu, osigurava red i disciplinu u grupi te osigurava da svi kao dobri domaćini koriste objekt.

Prije svakog korištenja sportskog objekta i sportskih terena članovi sportske udruge kojoj je dodijeljen prostor osiguravaju čiste i uredne prostore vanjskog terena i zatvorenog prostora te svu pripadajuću imovinu i inventar u ispravnom stanju.

Svi su dužni svoje članove/korisnike upozoriti da prostore koriste na svoju odgovornost.

Članak 11.

Organizator sportskog i svakog drugog događanja ili korištenja odgovoran je za sportski objekt i sportske terene i poduzimanje svih mjera osiguranja. Ako organizator događanja ne ispuni sve uvjete i mjere u realizaciji događaja, odgovorna osoba u sportskoj udruzi može otkazati događanje.

Članak 12.

Svi korisnici i posjetitelji sportskog objekta i sportskih terena, dužni su se pridržavati ovog Pravilnika te uputa odgovornih osoba u sportskoj udruzi koja upravlja sportskim objektom i sportskim terenima. Za slučaj bilo kakve potrebe za dodatna tumačenja koja proizlaze iz ovog Pravilnika ili duha u kojem je isti pisan, načelnik Općine Babina Greda će ista regulirati dodatnim pisanim tumačenjima ukoliko će za ista biti potrebe.

Članak 13.

Pravilnik stupa na snagu osmog (8) dana od dana objave u „Službenom vjesniku“ i isti će se objaviti na službenoj web stranici Općine Babina Greda

 Općinski načelnik:

 \_\_\_\_\_\_\_\_\_\_\_\_\_\_\_\_

 Josip Krnić